text: 80 jobs skifter by: Energi-gigant flytter til Kolding
  09 december 2014 kl. 05.46
  Der er udsigt til, at 80 arbejdspladser skifter by, når den svenske energigigant Vattenfall flytter fra Fredericia til Kolding.
  Energiselskabet flytter fra det nuværende regionskontor på 4500 kvadratmeter i Fredericia til mere beskedne 1500 kvadratmeter i Kolding.
  Flytningen sker 1. marts, og hovedparten af de 80 medarbejdere, der nu skal have nye arbejdsborde, er ingeniører eller andet højtuddannet personale, der er specialiseret inden for vindkraft.
  Vattenfall er ejet af den svenske stat og er en af Europas største producenter af elektricitet og den største producent af varme. Selskabet beskæftiger omkring 30.000 i Europa.
  